El Programa català de refugi (PCR) és una acció solidària envers el dret d'asil de les persones sol·licitants de protecció internacional o refugiades amb dificultats econòmiques i socials, amb el propòsit d'atendre les seves necessitats bàsiques i afavorir l'autonomia social, laboral, i la plena ciutadania.
Es porta a terme per compromís de país democràtic amb el dret internacional, la solidaritat i la justícia social, per cobrir les mancances del programa global de protecció internacional de l'Estat, i perquè Catalunya té base jurídica per fer-ho.
El Programa català de refugi integra la renda garantida de ciutadania per a les persones sol·licitants de protecció internacional o refugiades que no han assolit una autonomia suficient.
També proporciona recursos d'habitatge que ofereixen els seus titulars (administracions públiques, entitats, empreses, particulars), mitjançant el tràmit del web de la Generalitat: Inventari de recursos per a l'acollida de persones refugiades.
D'altra banda, dins del PCR s'ha desenvolupat un Programa de mentoria amb la col·laboració de la ciutadania, el tercer sector i el món local.
Inspirat en les millors experiències internacionals de mentoria amb persones sol·licitants de protecció internacional o refugiades i en l'experiència a Catalunya de mentoria amb col·lectius vulnerables.
La mentoria com a metodologia d'intervenció s'ha demostrat molt valuosa a l'hora de reforçar els processos d'inclusió social i d'assoliment d'autonomia, i s'estableix com una línia d'actuació estratègica per la Generalitat.
El Programa de mentoria del PCR mobilitza persones voluntàries distribuïdes per tot el territori català per crear grups d'acollida (entre 2 i 5 persones que es coneguin entre si: amics, familiars, companys de feina, etc.) perquè acompanyin una persona o família refugiada per ajudar-la a assolir la plena autonomia social i laboral.
Després de passar una entrevista i participar en una formació inicial de 12 hores, els grups d'acollida són emparellats i tots els membres es troben setmanalment entre unes 2-4 hores durant 8 mesos prorrogables a 12 mesos, amb les persones mentorades.
Aquestes relacions de mentoria s'orienten més específicament a donar suport a les persones sol·licitants de protecció internacional o refugiades en el seu procés d'aprenentatge i consolidació de la llengua, de descoberta de l'entorn i d'ampliació
de la xarxa social i també en el seu itinerari laboral.
Així, es vol donar una resposta complementària a les actuacions executades per les entitats d'acollida amb les persones sol·licitants de protecció internacional o refugiades que es troben a Catalunya.
Majoritàriament totes aquestes entitats participen activament en el Programa de mentoria, ho fan derivant persones sol·licitants de protecció internacional o refugiades que viuen una situació vital que els permet aprofitar la mentoria, i també donen suport al seguiment de la relació de mentoria amb les persones mentorades.
El Programa de mentoria del PCR disposa d'equip tècnic que acompanya els mentors i les mentores i supervisa el bon funcionament de les relacions de mentoria.
En definitiva, més enllà de donar resposta a unes necessitats no cobertes de les persones sol·licitants de protecció internacional o refugiades, el Programa català de refugi pretén construir i enfortir els vincles socials entre les persones que conformen la societat catalana, sigui quin sigui el seu origen geogràfic i/o cultural, amb l'objectiu de configurar una societat compromesa amb els drets humans a Catalunya i arreu del món.
Per a qualsevol consulta, us podeu adreçar a la bústia dels grups d'acollida.
Els mentors i les mentores es comprometen a:
El Programa de mentoria està creant una xarxa d'entitats socials que volen aportar el seu gra de sorra en el procés d'acollida de les persones sol·licitants de protecció internacional o refugiades a Catalunya, mitjançant la seva participació en les diverses activitats promogudes i aportant recursos propis (promoció del voluntariat al territori, cessió d'espais i material, proposta d'activitats, acollida dels mentors o mentores com a voluntàries de l'entitat, etc.).